CELEX: 32021R0956
Language: sk
Date: 2021-05-31 00:00:00
Title: Vykonávacie nariadenie Komisie (EÚ) 2021/956 z 31. mája 2021 o zatriedení určitého tovaru do kombinovanej nomenklatúry

15.6.2021   
               
               
                  SK
               
               
                  Úradný vestník Európskej únie
               
               
                  L 211/45
               
            
         VYKONÁVACIE NARIADENIE KOMISIE (EÚ) 2021/956
         z 31. mája 2021
         o zatriedení určitého tovaru do kombinovanej nomenklatúry
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 952/2013 z 9. októbra 2013, ktorým sa ustanovuje Colný kódex Únie (1), a najmä na jeho článok 57 ods. 4 a článok 58 ods. 2,
         keďže:
         
                     (1)
                  
                  
                     S cieľom zabezpečiť jednotné uplatňovanie kombinovanej nomenklatúry, ktorá tvorí prílohu k nariadeniu Rady (EHS) č. 2658/87 (2), je potrebné prijať opatrenia týkajúce sa zatriedenia tovaru uvedeného v prílohe k tomuto nariadeniu.
                  
               
                     (2)
                  
                  
                     V nariadení (EHS) č. 2658/87 sa stanovili všeobecné pravidlá na interpretáciu kombinovanej nomenklatúry. Tieto pravidlá sa takisto uplatňujú na akúkoľvek inú nomenklatúru, ktorá sa na kombinovanej nomenklatúre celkovo alebo čiastočne zakladá alebo ktorá k nej pridáva akékoľvek ďalšie rozdelenie a ktorá je stanovená v osobitných ustanoveniach Únie s ohľadom na uplatňovanie colných a iných opatrení vzťahujúcich sa na obchod s tovarom.
                  
               
                     (3)
                  
                  
                     Podľa uvedených všeobecných pravidiel by sa tovar opísaný v stĺpci 1 tabuľky uvedenej v prílohe mal zatriediť pod číselný znak KN uvedený v stĺpci 2 na základe odôvodnenia uvedeného v stĺpci 3 danej tabuľky.
                  
               
                     (4)
                  
                  
                     Je potrebné umožniť, aby sa držiteľ záväzných informácií o nomenklatúrnom zatriedení tovaru vydaných v súvislosti s tovarom, na ktorý sa vzťahuje toto nariadenie, ktoré nie sú v súlade s týmto nariadením, mohol na tieto informácie aj naďalej odvolávať počas určitého obdobia v súlade s článkom 34 ods. 9 nariadenia (EÚ) č. 952/2013. Toto obdobie by malo byť stanovené na tri mesiace.
                  
               
                     (5)
                  
                  
                     Opatrenia stanovené v tomto nariadení sú v súlade so stanoviskom Výboru pre colný kódex,
                  
               PRIJALA TOTO NARIADENIE:
         
            Článok 1
            Tovar opísaný v stĺpci 1 tabuľky uvedenej v prílohe sa zatriedi v rámci kombinovanej nomenklatúry pod číselný znak KN uvedený v stĺpci 2 tejto tabuľky.
         
         
            Článok 2
            Na záväzné informácie o nomenklatúrnom zatriedení tovaru, ktoré nie sú v súlade s týmto nariadením, je možné odvolávať sa aj naďalej v súlade s článkom 34 ods. 9 nariadenia (EÚ) č. 952/2013 počas troch mesiacov odo dňa nadobudnutia účinnosti tohto nariadenia.
         
         
            Článok 3
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 31. mája 2021
            
               
                  Za Komisiu
               
               
                  v mene predsedníčky
               
               Gerassimos THOMAS
               
                  generálny riaditeľ
               
               
                  Generálne riaditeľstvo pre dane a colnú úniu
               
            
         
         
            (1)  Ú. v. EÚ L 269, 10.10.2013, s. 1.
         
            (2)  Nariadenie Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku (Ú. v. ES L 256, 7.9.1987, s. 1).
      
      
         
            PRÍLOHA
            
                        Opis tovaru
                     
                     
                        Zatriedenie
                        (Číselný znak KN)
                     
                     
                        Odôvodnenie
                     
                  
                        (1)
                     
                     
                        (2)
                     
                     
                        (3)
                     
                  
                        Modulárny výrobok so zvukovo-absorpčnými a zvukovo-izolačnými vlastnosťami (tzv. systém miestnosť v miestnosti – „Room in room system“). Keď je zmontovaný, má šírku približne 3 m, dĺžku 2 až 6 m a výšku 2,3 m a jeho steny majú hrúbku približne 40 mm.
                        Pozostáva z rámu v tvare kocky vyrobeného z hliníka, spojeného sériou kovových rohov a panelov, ktoré sú umiestnené na stranách a v hornej časti konštrukcie.
                        Každý panel pozostáva z potlačenej polyesterovej akustickej vrstvy ohňovzdornej textílie na jednej strane a laminovanej drevotrieskovej dosky na druhej strane. Vnútro panelu je vyplnené minerálnou vlnou (s hustotou 100 kg/m3).
                        Strop je zhotovený z polyesterových panelov a podporných hliníkových stropných trámov. Výrobok je vybavený tiež dverami, oknami, systémom osvetlenia LED a vetracím systémom.
                        Výrobok je navrhnutý ako špeciálna konštrukcia, ktorá sa má postaviť vnútri existujúcej dokončenej budovy, keďže neposkytuje žiadnu ochranu pred poveternostnými vplyvmi. Predkladá sa na použitie vo veľkopriestorových kanceláriách ako uzavretý priestor pre dôverné diskusie alebo na vytvorenie tichej zóny.
                        Pozri obrázok  (*1)
                        
                     
                     
                        7610 90 90 
                     
                     
                        Zatriedenie je určené všeobecnými pravidlami 1, 2 a), 3 b) a 6 na interpretáciu kombinovanej nomenklatúry a znením číselných znakov KN 7610 , 7610 90  a 7610 90 90 .
                        Zatriedenie do položky 9406  je vylúčené, keďže výrobok nie je samostatnou kompletnou alebo nekompletnou „montovanou stavbou“, keďže sa nemôže považovať za obydlie, ubytovňu ani podobnú stavbu (pozri aj poznámku 4 k 94. kapitole a vysvetlivky k harmonizovanému systému k položke 9406 ). Nie je vhodný na použitie v exteriéri, pretože sa nepovažuje za odolný voči vplyvom počasia. Výrobok je špeciálnou konštrukciou, ktorá sa má postaviť vnútri existujúcej dokončenej budovy.
                        Výrobok je zloženým výrobkom, pričom podstatný charakter je daný stavebným prvkom (hliníkovým rámom). Preto sa má zatriediť podľa podstatného materiálu uvedeného komponentu.
                        Výrobok sa preto má zatriediť pod číselný znak KN 7610 90 90  ako ostatné hliníkové konštrukcie.
                     
                  
               
            
               (*1)  Obrázok slúži len na informačné účely.